Ramaphosa laat vaar appèl in Abrahams-saak | Maroela Media
Pres. Cyril Ramaphosa het Vrydag sy besluit betreffende die appèl teen die uitspraak van die Noord-Gautengse hooggeregshof wat gelas het dat Shaun Abrahams, hoof van die Nasionale Vervolgingsgesag (NVG), van sy pos as nasionale direkteur van openbare vervolging onthef moet word, teruggetrek.
Die hooggeregshof het in Desember beslis dat Abrahams van sy pos onthef moet word. Die NVG het teen dié hofbeslissing geappelleer en dié appèl sal eerskomende Woensdag in die konstitusionele hof aangehoor word.
Die presidensie het in 'n verklaring gesê pres. Ramaphosa het aan die konstitusionele hof te kenne gegee dat hy die appèl wat betrekking het op die aanstelling van die nasionale direkteur van openbare vervolging (NDOV) gaan terugtrek.
"Die enigste kwessie wat die president geappelleer het, was of die voormalige president of sy voormalige adjunk die NDOV moet aanstel. Daardie kwessie is nou betwisbaar."
Volgens die presidensie sal die konstitusionele hof dit by Woensdag (28 Februarie) se verhoor ook oorweeg of die hooggeregshof se uitspraak geld dat sommige van die afdelings van die Wet op die Nasionale Vervolgingsgesag, spesifiek dié wat betrekking het op die afdanking van die NDOV, onwettig is.
Die hooggeregshof in Pretoria het 8 Desember 2017 gelas dat voormalige pres. Jacob Zuma nie 'n nuwe NDOV mag aanstel nie weens 'n vanselfsprekende tweestryd aangesien die NVG steeds moet besluit of hulle weer die 783 klagtes van onder meer korrupsie en bedrog teen Zuma wil instel ná die saak in 2009 teruggetrek is.
Die hof het Ramaphosa, wat destyds adjunkminister was, opdrag gegee om binne 60 dae 'n nuwe NDOV aan te stel.
Beteken dit bye bye ou groot seun.
Ja, "bye-bye" vir SA se persoonlike "Bulldog"! Hierdie is nie 'n posisie vir 'n rugraatlose persoon nie. As mens die kaliber mens moet vergelyk met Adv Claus Von Lieres und Wilkau en Adv Jan de Oliviera of selfs oud Adv Jan Swanepoel, is dit om van naar te word.
Ek is regtig beindruk met die wyse besluite wat Ramaphosa neem , veral met die nuttelose en geldverkwistende sake ! Hou so aan asb!